Frá því á vormánuðum hafa hönnuðir á arkitektastofu Henning Larsen og listamaðurinn Ólafur Elíasson unnið að lokaútfærslu tólf þúsund fermetra glerhjúps sem umlykja mun nýtt tónlistar - og ráðstefnuhús við Austurhöfn og er sú vinna langt komin . Stjórn Austurhafnar–TR hefur fallist á meginhugmyndir hönnuða , en bíður með endanlegt samþykki þar til hugmyndir um litasetningu liggja fyrir . Hugmyndir hönnuða hafa þróast í þá átt að sjá húsið fyrir sér unnið út úr stuðlabergsfjalli , þar sem suðurhliðin er brotin út úr fjallinu þannig að stuðlarnir koma fram . Á hluta norðurhliðar hússins verður glerið ekki lengur í formi eiginlegs stuðlabergs eins gert hafði verið ráð fyrir , heldur mótar það form sem byggir á hugmyndum um þverskorið stuðlaberg . Austur - og vesturhliðar hússins sem sýndar hafa verið sem venjulegir glerveggir , verða að mestu mótaðar í sama form og norðurhliðin þ.e. sem þverskorið stuðlaberg . Viljayfirlýsing milli ÍAV og kínversks glerframleiðanda um smíði glerhjúpsins liggur fyrir , en eftir er að ljúka endanlegum samningum . Tillögur Ólafs Elíassonar um litasetningu og spegilgler eru væntanlegar á næstu vikum og verður málið þá tekið til endanlegrar afgreiðslu . Uppsetning glerhjúpsins hefst vorið 2008 .